Gedagte vir die dag: Werklike omgee  Foto: pixabay.com Dawid het vir Abigajil gesê: “Geloof sy die Here die God van Israel wat jou vandag gestuur het om my te ontmoet. Mag jy geseën word vanweë jou insig en ook omdat jy my vandag verhinder het om bloed te vergiet en die reg in my eie hand te neem.” (1 Samuel 25:32, 33) Soms verloor selfs iemand wat naby aan die Here leef perspektief. Dan is dit nodig dat ’n vriend hom net liggies aanpraat en help om op koers te bly. Ander kere is dit nodig om die persoon ernstig te vermaan en op ’n oordeelsfout of doelbewuste misstap te wys. Sulke persone word God se stem in iemand se oor. Behalwe die profete Samuel en Natan, het die Here op verskillende tye in Dawid se lewe persone gestuur wat hom kon ondersteun en raadgee. Nadat Nabal, ’n vooraanstaande boer, Dawid se boodskappers sleggesê en met leë hande weggestuur het toe hy om hulp gevra het, wou Dawid hulle summier almal doodmaak. Nabal se vrou, Abigajil, het hom egter oortuig dat dit verkeerd sou wees. Dikwels – wanneer iemand ons berispe – voel ons skaam en verneder. Ons is dadelik op die verdediging. Dan beskuldig ons iemand anders. Alhoewel ons weet dat ons gefouteer het, wil ons dit nie erken nie. Dawid se reaksie was egter: Geloof sy die Here die God van Israel wat jou vandag gestuur het … en my verhinder het om bloed te vergiet en die reg in my eie hand te neem. Deurdat Dawid sy fout erken het, het hy mense se goedgesindheid én respek gewen. Here, help my om te besef dat dit juis ’n teken van volwassenheid is om my foute te erken. Amen